Dzimwe Nhengo dzeMDC Dzinorambidzwa Kuona VaBennett
Nyanzvi munyaya dzezve matongerwo enyika dzinoti MDC inofanirwa kuratidza meno ayo panyaya dzakadai
Vamwe vakuru veMDC vange vaenda kuMutare Remand Prison kunoona VaBennett, varambidzwa nevachengetedzi vemajeri kuvaona. Varimbidzwa kuona VaBennett ndiva Sesel zvidzai, vanove mutevedzeri wegurukota rezvekutongwa kwematunhu, meya weMutare, Va Brian James, sachigaro veMDC muManicaland, Va Patrick Chitaka, nhengo yedare reparamende, Va Pishai Muchauraya, pamwe nevamwe vakuru vakuru muManicaland. Zvinonzi vanzi vatange vapihwa mvumo nemukuru wemajeri munyika, Va Paradzai Zimondi, kuitira kuti vaone VaBennett. Asi vamwe vakuru veMDC vabva kuHarare, vanosanganisira mutauriri webato iri, VaNelson Chamisa, Amai Theresa Makone pamwe naVaMorgan Komichi, vanonzi vazobvumidzwa kuona VaBennett. Zvinonzi VaBennett vanga vakaiswa cheni dzemumakumbo. Studio7 haina kukwanisa kutaura nevakuru ava sezvo nharembozha dzavo dzanga dzichinetsa. Nyanzvi munyaya dzezvematongerwe enyika dzinoti kushandiswa kwemitemo zvisina kuenzana muZimbabwe, kunoratidza kuti Zanu-PF haisi kuzochinja kuti munyika muve nehutongi hwakanaka. Va Julius Mutyambizi-Dewa igweta rinoshanda ne Communities Point, uye vachiongorora zvematongerwo enyika. VaMutyambizi-Dewa vanoti zviri kuitika pana VaBennett zvinoratidza kuti Zanu PF haisi kuda kuchinja maitiro ayo. VaMutyambizi-Dewa vanotiwo MDC inofanirwa kuratidzawo meno ayo panyaya dzakadai, kwete kungosiya Zanu PF naVaMugabe vachiita pamadiro ajojina. Dzimwe Nhau Kubva kuStudio7...